የጋሞ አባቶች በኮሮና ጉዳይ የጥንቃቄ ትምህርት በመስጠት ላይ መሆናቸውን ገለፁ
አዲስ አበባ፡- በሰላም እና በእርቅ ተግባራቸው የሚታወቁት የጋሞ አባቶች የኮሮና ቫይረስ የሚያደርሰውን አደጋ በማስረዳት ህብረተሰቡ ጥንቃቄ እንዲያደርግ እያስተማሩ መሆናቸውን አስታወቁ።የጋሞ አባቶች የመማክርት ቦርድ ሰብሳቢ ዶክተር ቶራ አበበ ለአዲስ ዘመን እንደገለፁት፤ የጋሞ አባቶች በተለያዩ አካባቢዎች በመዘዋወር ስለኮሮና ህብረተሰቡ ጥንቃቄ እንዲያደርግ እያስተማሩ ይገኛል። በጋሞ እና አካባቢው ለሚገኙ ነዋሪዎች በመንግሥት እና በጤና ባለሙያዎች የሚተላለፉ መመሪያዎችን ሳይቃወሙ እንዲቀበሉ እና እንዲተገብሯቸው ምክራቸውን በማስተላለፍ ላይ ናቸው።እንደ ዶክተር ቶራ ገለፃ፤ ህብረተሰቡ አካላዊ ርቀቱን ከመጠበቅ ባለፈ ንጽህናውን እንዲጠብቅ የጋሞ አባቶችን ሰፊ ቅስቀሳ ሲያደርጉ ቆይተዋል። ይሁንና በተለይ በጋሞ አካባቢዎች በሚገኙ የገበያ ስፍራዎች እና በለቅሶ ጊዜያት የሚታየው የህዝብ ጥግግት ሰዎች ለበሽታው የሚያደርጉት ጥንቃቄ እምብዛም መሆኑን አሳይቷል። በጋሞ ህዝብ አኗኗር ውስጥ በርካታ ሰዎች የሚሳተፉባቸው የለቅሶ ሥርዓቶች እና ባህላዊ ክንውኖች እንዲሁም የገጠር ገበያዎች ላይ ንክኪ እና መጠጋጋቱ የተለመደ በመሆኑ ተከታታይነት ያለው ትምህርት ያስፈልጋል። በሽታው እስኪያልፍ ድረስም የመነካካት እና የመሰባበሰብ ልምዶቹ መቅረት እንዳለባቸው አባቶች በለቅሶ እና ገበያ ቦታዎች ጭምር በመገኘት ምክርና ተግሳፃቸውን እያስተላለፉ ይገኛል። 
በጋሞ ጨንቻ ወረዳ ነዋሪ የሆኑት ካዎ ታደሰ ዘውዴ በበኩላቸው፤ እንደጋሞ አባትነታቸው በየጊዜው የጥንቃቄ መልዕክቶችን በማሰማት ሰዎች እንዲነቁ ጥረት እያደረጉ መሆኑን ገልፀዋል። በተለይ በቴሌቪዥን እና በሬዲዮ የሚተላለፉ መረጃዎችን ለማያገኙ የገጠር ነዋሪዎች በተወካዮቻቸው አማካኝነት ስለኮሮና ግንዛቤ በመፍጠር ላይ መሆናቸውን ተናግረዋል። ባህላዊ መዋቅሩን በጠበቀ መልኩ በጋሞ አስተዳደር ሥር በሚገኙ 14 ወረዳዎች እና አራት ከተማ አስተዳደሮች የጋሞ ሽማግሌ ተወካዮችን በማሰማራት የጥንቃቄ መልዕክቶች እንዲተላለፍ እየተደረገ መሆኑን አስረድተዋል። አሁንም የህብረተሰቡ ጥንቃቄ በሽታውን ሙሉ ለሙሉ ለመከላከል የሚያስችል ደረጃ ላይ አለመሆኑን መታዘባቸውን የገለፁት የጋሞ አባት ካዎ ታደሰ ፤ በተለይ ጋሞዎች ሰላምታ በሚለዋወጡበት ወቅት እና በገበያ ቦታዎች ላይ ንክኪዎችን ሲያበዙ መመልከታቸውን ተናግረዋል። በመሆኑም አባቶች ለገጠሩ ነዋሪ ከሚያስተላልፉት የጥንቃቄ እርምጃ ባለፈ መንግሥት እና የጤና ባለሙያዎች ቤት ለቤት የመረጃ አቅርቦትን መሠረት ያደረገ የጥንቃቄ መልዕክቶችን በሰፊው ማዳረስ እንዳለባቸው ጠቁመዋል።ሌላኛው የጋሞ አገር ሽማግሌ የሆኑት እና በአርባምንጭ ከተማ የሚኖሩት አቶ ሰዱቃ ስሜ በበኩላቸው እንደገለፁት፤ በጋሞ ባህል ሥርዓት መሠረት አባቶች ትልቅ ተሰሚነት አላቸው። በመሆኑም አካላዊ መራራቅን እና ሌሎች የጥንቃቄ እርምጃ መልዕክቶችን ሲያሰሙ ህብረተሰቡ ተቀብሎ ለመተግበር ያለው ተነሳሽነት ይጨምራል ። በተለይ የኮሮና በሽታ ምንም አያደርገኝም ብለው በቸልተኝነት የሚኖሩ ዜጎች በመኖራቸው በአባቶች አማካኝነት የሚተላለፉ ምክሮችን በማጠናከር ስለበሽታው አደገኛነት በሰፊው ቅስቃሳ በቀጣይነትም ይደረጋል። እንደ አቶ ሰዱቃ ከሆነ፤ በቀብር ሥርዓት፣ በገበያ እና በዕለት ተዕለት አኗኗር ውስጥ የጋሞ ሰዎችም ሆኑ መላው ኢትዮጵያዊ የሚያደርገው የኮሮና በሽታ መከላከል ሥራ ሀገርን የማዳን ያክል ይቆጠራል። በመሆኑም ቸልተኝነት ሳይሆን ብልሃትን፣ ፍርሃትን ሳይሆን ጥንቃቄን ላይ በማተኮር በዓለም ላይ የተጋረጠውን የኮሮና በሽታ አደጋ ለመከላከል ከመንግሥት እና ከጤና ባለሙያዎች የሚሰጡ መመሪያዎችን በተገቢው መንገድ መተግበር ይገባል።
አዲስ ዘመን ግንቦት 1/2012ጌትነት ተስፋማርያም